ΚΑΝΟΝΙΣΜΟΣ (ΕΟΚ) αριθ. 2411/92 ΤΟΥ ΣΥΜΒΟΥΛΙΟΥ της 23ης Ιουλίου 1992 για την τροποποίηση του κανονισμού (ΕΟΚ) αριθ. 3976/87 για την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 87,

την πρόταση της Επιτροπής(1) ,

τη γνώμη του Ευρωπαϊκού Κοινοβουλίου(2) ,

τη γνώμη της Οικονομικής και Κοινωνικής Επιτροπής(3) ,

Εκτιμώντας:

ότι, σύμφωνα με τον κανονισμό (ΕΟΚ) αριθ. 3975/87 του Συμβουλίου της 14ης Δεκεμβρίου 1987 για τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών(4) , η Επιτροπή έχει πλέον τις εξουσίες να εφαρμόζει τους κανόνες ανταγωνισμού στις αεροπορικές μεταφορές που διενεργούνται στο εσωτερικό ενός κράτους μέλους ότι είναι επιθυμητό, ως εκ τούτου, να προβλεφθεί η δυνατότητα θέσπισης εξαιρέσεων κατά κατηγορίες που θα εφαρμόζονται στον εν λόγω μεταφορικό τομέα

ότι ο κανονισμός (ΕΟΚ) αριθ. 3976/87(5) , εξουσιοδοτεί την Επιτροπή να κηρύσσει, με σχετικό κανονισμό, τις διατάξεις του άρθρου 85 παράγραφος 1 ανεφάρμοστες σε ορισμένες κατηγορίες συμφωνιών μεταξύ επιχειρήσεων, αποφάσεων ενώσεων επιχειρήσεων και εναρμονισμένων πρακτικών

ότι η εξουσία έγκρισης αυτών των εξαιρέσεων κατά κατηγορίες χορηγήθηκε για περιορισμένο χρονικό διάστημα, που εκπνέει στις 31 Δεκεμβρίου 1992, προκειμένου οι αερομεταφορείς να έχουν τη δυνατότητα να προσαρμοστούν στο ανταγωνιστικότερο περιβάλλον που δημιουργήθηκε με τις μεταβολές του καθεστώτος που εφαρμόζεται στις ενδοκοινοτικές διεθνείς αεροπορικές μεταφορές

ότι η συνέχιση των εξαιρέσεων κατά κατηγορίες, πέραν της ημερομηνίας αυτής, δικαιολογείται από τα νέα μέτρα φιλελευθεροποίησης στον τομέα των αεροπορικών μεταφορών, που εγκρίθηκαν από την Κοινότητα ότι το πεδίο εφαρμογής αυτών των εξαιρέσεων κατά κατηγορίες και οι όροι στους οποίους υπόκεινται πρέπει να καθορίζονται από την Επιτροπή, σε στενή επαφή με τα κράτη μέλη, αφού ληφθούν υπόψη οι μεταβολές των ανταγωνιστικών συνθηκών που προέκυψαν μετά την έναρξη ισχύος του κανονισμού (ΕΟΚ) αριθ. 3976/87,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3976/87 τροποποιείται ως εξής:

1. Στο άρθρο 1, ο όρος "διεθνείς" διαγράφεται.

2. Στο άρθρο 2, η παράγραφος 2 αντικαθίσταται από το ακόλουθο κείμενο:

"2. Η Επιτροπή μπορεί ιδίως να εκδίδει κανονισμούς σχετικά με συμφωνίες, αποφάσεις ή εναρμονισμένες πρακτικές που έχουν ως αντικείμενο:

- τον από κοινού προγραμματισμό και τον συντονισμό των φραρίων των αεροπορικών εταιρειών,

- τις διαβουλεύσεις σχετικά με τους ναύλους μεταφοράς επιβατών, αποσκευών και εμπορευμάτων στις τακτικές αεροπορικές γραμμές,

- τις συμφωνίες για την από κοινού εκμετάλλευση νέων τακτικών αεροπορικών γραμμών μικρής συχνότητας,

- την κατανομή του διαθέσιμου χρόνου στους αερολιμένες και τον προγραμματισμό των ωραρίων η Επιτροπή μεριμνά ώστε να εξασφαλίζεται η συμφωνία αυτών των κανόνων με τον κώδικα συμπεριφοράς που έχει θεσπίσει το Συμβούλιο,

- την από κοινού αγορά, ανάπτυξη και εκμετάλλευση ηλεκτρονικών συστημάτων κράτησης θέσεων για τα προγραμματισμένα δρομολόγια, τις κρατήσεις και την έκδοση εισιτηρίων από τις επιχειρήσεις αεροπορικών μεταφορών η Επιτροπή μεριμνά ώστε να εξασφαλίζεται η συμφωνία αυτών των κανόνων με τον κώδικα συμπεριφοράς που έχει θεσπίσει το Συμβούλιο."

3. Το άρθρο 3 αντικαθίσταται από το ακόλουθο κείμενο:

"Άρθρο 3

Κάθε κανονισμός που εκδίδεται δυνάμει του άρθρου 2 εκδίδεται για συγκεκριμένα χρονικό διάστημα.

Ο εν λόγω κανονισμός ενδέχεται να καταργηθεί ή να τροποποιηθεί σε περίπτωση που μεταβληθεί η κατάσταση όσον αφορά έναν από τους παράγοντες που καθόρισαν την έκδοσή του στην περίπτωση αυτή καθορίζεται μια χρονική περίοδος για την τροποποίηση των συμφωνιών και εναρμονισμένων πρακτικών επί των οποίων εφαρμοζόταν ο προηγούμενος κανονισμός πριν από την κατάργηση ή τροποποίηση."

4. Το άρθρο 8 διαγράφεται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουλίου 1992.

Για το Συμβούλιο Ο Πρόεδρος J. COPE

(1) ΕΕ αριθ. C 225 της 30. 8. 1991, σ. 10.

(2) Γνώμη που διατυπώθηκε στις 10 Ιουλίου 1992 (δεν δημοσιεύθηκε ακόμα στην Επίσημη Εφημερίδα).

(3) ΕΕ αριθ. C 169 της 6. 7. 1992, σ. 13.

(4) ΕΕ αριθ. L 374 της 31. 12. 1987, σ. 1. Κανονισμός που τροποποιήθηκε από τον κανονισμό (ΕΟΚ) αριθ. 2410/92. (Βλέπε σελίδα 18 της παρούσας Επίσημης Εφημερίδας).

(5) ΕΕ αριθ. L 374 της 31. 12. 1987, σ. 9. Κανονισμός που τροποποιήθηκε από τον κανονισμό (ΕΟΚ) αριθ. 2344/90 (ΕΕ αριθ. L 217 της 11. 8. 1990, σ. 15).